รองนายกรัฐมนตรีและรัฐมนตรีว่าการกระทรวงกลาโหม ย้ำคณะกรรมการสรรหาสมาชิกวุฒิสภา ไม่จำเป็นต้องมีสัดส่วนผู้ทรงคุณวุฒิในด้านต่างๆ
พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่ถูกเพจปลอมสร้างข้อมูลเท็จโจมตีว่า ภาพที่ลงเป็นภาพเก่า ขณะนี้ได้แจ้งให้กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (ปอท.) ไปตรวจสอบหาที่มาและผู้กระทำความผิดเนื่องจากข้อมูลดังกล่าวอาจทำให้เกิดความเสียหาย         ส่วนกรณีที่มีการเรียกร้องให้เปิดเผยชื่อคณะกรรมการสรรหาสมาชิกวุฒิสภา (ส.ว.) นั้น พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ได้แต่งตั้งไปเรียบร้อยแล้ว ไม่จำเป็นต้องมีผู้ทรงคุณวุฒิในด้านต่างๆ มาเป็นคณะกรรมการสรรหาส.ว. แต่เรื่องนี้แล้วแต่ คสช. พิจารณา ส่วนที่มีฝ่ายการเมืองออกมาโจมตีถึงที่มาของ ส.ว. นั้น ย้ำว่าดำเนินการตามกฎหมาย เมื่อรายชื่อออกมาจะรู้เอง แต่ยืนยันไม่มีรายชื่อของนายทหารที่กำลังจะเกษียณอายุราชการหรือยังอยู่ในราชการ และจะไม่ส่งผลกระทบต่อบัญชีโยกย้ายนายทหารชั้นนายพลช่วงกลางปี        รองนายกรัฐมนตรีและรัฐมนตรีว่าการกระทรวงกลาโหม ยังกล่าวถึงกรณีที่ประชุมสภานิติบัญญัติแห่งชาติ (สนช.) มีมติเห็นชอบผ่านร่างพระราชบัญญัติการรักษาความมั่นคงปลอดภัยไซเบอร์ พ.ศ....หรือ ว่าทุกอย่างเป็นไปตามกฎหมาย พร้อมทั้งจะเตรียมชี้แจงต่อประชาชนว่าไม่ได้เป็นการละเมิดสิทธิมนุษยชน